Nykynuorison julmuudella ei ole enää mitään rajaa. Nuoriso on alkanut suhtautua keski-ikäisiin ja sitä vanhempiin armottomuudella, jossa raakoja sanoja seurannevat ennen pitkää vielä raaemmat teot.

Ilta-Sanomat uutisoi kuluvalla viikolla helsinkiläis­lukiosta, jonka risteilymatkaa maustoi pisteiden keruu erityisen tehtävälistan mukaan (IS 8.11.). Mitä hurjempi teko, sitä enemmän oli luvassa pisteitä. Korkeimman pistemäärän (40 pistettä) eli niin sanotun jackpotin sai tekemällä jotain erityisen vaikeaa, vastenmielistä tai riskaabelia, kuten juoksentelemalla laivan promenadilla alkuillasta alasti, pysyttelemällä selvänä koko risteilyn ajan tai (Herra meitä varjelkoon) harrastamalla seksiä yli 50-vuotiaan kanssa.